Il-Kummissjoni llum adottat l-14 ir-rapport ta' progress tagħha dwar ir-rilokazzjoni ta' persuni li qed ifittxu l-ażil fi ħdan l-UE u r-risistemazzjoni ta' refuġjati barra mill-UE. Bir-rilokazzjonijiet jilħqu livelli rekord f'Ġunju (b'iktar minn 2 000 rilokazzjoni mill-Greċja u kważi 1 000 rilokazzjoni mill-Italja) u bi kważi l-Istati Membri kollha jagħmlu impenji u trasferimenti b'mod regolari, ir-rilokazzjoni ta' dawk kollha eliġibbli tibqa' fattibbli qabel Settembru. Madankollu hemm bżonn ta' iktar sforzi biex jiġu aċċellerati trasferimenti mill-Italja, speċjalment fid-dawl tal-qagħda attwali fil-Mediterran Ċentrali. Sadattant, għadu qed isir progress tajjeb fir-rigward tar-risistemazzjoni u l-Kummissjoni nediet eżerċizzju ta' wegħdiet għar-risistemazzjoni tan-nies l-aktar vulnerabbli mil-Libja, l-Eġittu, in-Niġer, l-Etjopja u s-Sudan filwaqt li tkompli r-risistemazzjoni mit-Turkija. Il-Kummissarju tal-UE għall-Migrazzjoni, Dimitris Avramopoulos qal: “Meta nħarsu lejn ir-riżultati miksuba s'issa, hemm ħaġa waħda li hija ċara ħafna: ir-rilokazzjoni taħdem jekk ikun hemm ir-rieda politika. Dak li għandna bżonn bħalissa huwa l-aħħar sforz biex niksbu l-għan komuni tagħna li sa Settembru, nirrilokaw il-maġġoranza ta' dawk li qed ifittxu l-ażil li bħalissa huma eliġibbli u preżenti fil-Greċja u fl-Italja. L-Italja b'mod partikolari, hija taħt pressjoni enormi u nappella biex l-Istati Membri kollha jkomplu jintensifikaw l-isforzi tar-rilokazzjoni tagħhom mill-Italja. L-UE mhix se tinjora lill-pajjiżi bi fruntiera esterna u l-Kummissjoni se tkompli tiżgura li l-Istati Membri kollha jikkonformaw mal-obbligi legali tagħhom f'dak li jirrigwarda r-rilokazzjoni.” B'mod parallel, il-Kummissjoni llum qed tmexxi 'l quddiem il-proċeduri ta' ksur kontra r-Repubblika Ċeka, l-Ungerija u l-Polonja minħabba li naqsu milli jissodisfaw l-obbligi legali tagħhom dwar ir-rilokazzjoni (ara l-istqarrija għall-istampa). Ir-Rilokazzjoni Ir-ritmu tar-rilokazzjoni kompla jiżdied matul l-aħħar xhur bi trasferimenti jilħqu aktar minn 1 000 kull xahar minn Novembru 2016 u b'Ġunju 2017 li rrappreżenta rekord għoli ġdid tax-xahar b'iktar minn 3 000 trasferiment. Mill-24 ta' Lulju, l-għadd totali ta' rilokazzjonijiet jammonta għal 24 676 (16 803 mill-Greċja; 7 873 mill-Italja). Hemm bżonn ta' sforzi kontinwi, b'madwar 4 800 kandidat li attwalment qegħdin jistennew li jiġu rrilokati mill-Greċja - bin-numru li huwa mistenni li jiżdied għal 6 800 - u wasliet kontinwi ta' kandidati eliġibbli mill-Italja. L-Italja għadha trid tirreġistra wasliet eliġibbli fl-2016 u l-ewwel nofs tal-2017 fl-iskema b'mod urġenti. Dan jikkonċerna b'mod partikolari lill-Eritreani li 25 000 minnhom waslu fl-Italja sa mill-bidu tal-2016 imma li 10 000 minnhom biss ġew irreġistrati għar-rilokazzjoni. Kif deskritt fil-Pjan ta' Azzjoni tal-Kummissjoni biex jingħata appoġġ lill-Italja, l-awtoritajiet Taljani għandhom iħaffu biex jirreġistraw lill-Eritreani kollha attwalment preżenti fil-pajjiż u jiċċentralizzaw il-proċedura ta' rilokazzjoni f'ċentri apposta. L-Uffiċċju Ewropew ta' Appoġġ fil-qasam tal-Asil (EASO) qed jappoġġja l-isforzi tal-Italja b'kampanja ta' sensibilizzazzjoni onlajn sabiex jidentifika lill-applikanti potenzjali kollha. F'din il-fażi finali, huwa kruċjali li l-Istati Membri jgħaġġlu r-rilokazzjonijiet u jipprovdu biżżejjed wegħdiet biex jirrilokaw l-applikanti kollha eliġibbli, inkluż lil dawk li x'aktarx jaslu sas-26 ta' Settembru. Fi kwalunkwe każ, l-obbligu legali tal-Istati Membri li jirrilokaw mhux se jieqaf wara Settembru: id-Deċiżjonijiet tal-Kunsill dwar ir-rilokazzjoni japplikaw għall-persuni kollha li jaslu fil-Greċja jew l-Italja sas-26 ta' Settembru 2017 u l-applikanti eliġibbli għandhom jiġu rilokati fi żmien raġonevoli minn hemm 'il quddiem. Għadd ta' Stati Membri huma qrib li jissodisfaw bis-sħiħ l-obbligi tagħhom ta' rilokazzjoni: Malta, il-Latvja u n-Norveġja wkoll, — Stat Assoċjat ta' Schengen li qed jipparteċipa fl-iskema b'mod volontarju — kollha rrilokaw l-allokazzjonijiet tagħhom b'mod sħiħ għall-Greċja, u l-Iżvezzja, li bdiet ir-rilokazzjoni f'Ġunju biss, se tkun irrillokat madwar 60% tal-allokazzjoni tagħha. Il-Kummissjoni tilqa' wkoll iż-żieda mħabbra riċentament fil-wegħdiet ta' kull xahar minn Spanja u ħabbret l-aċċellerazzjoni fil-pass ta' trasferimenti mill-Ġermanja. Ir-Risistemazzjoni Il-progress dwar ir-risistemazzjoni baqa' wieħed pożittiv bi kważi tliet kwarti (17 179) mit-22 504 risistemazzjoni li ġew maqbula f'Lulju 2015 diġà saru. Peress li diversi Membri b'allokazzjonijiet kbar wettqu l-impenn tagħhom ta' risistemazzjoni skont il-Konklużjonijiet ta' Lulju 2015 jew huma qrib ħafna li jaslu għal dan, il-biċċa l-kbira tal-isforzi issa qed jiġu diretti lejn ir-risistemazzjoni skont id-Dikjarazzjoni UE-Turkija. Madankollu, sforzi ta' risistemazzjoni b'din l-iskema jibqgħu irregolari ma' għadd ta' Stati Membri li għadhom ma rilokaw lill-ebda persuna waħda s'issa. Ir-risistemazzjonijiet mit-Turkija jibqgħu jiżdiedu b'mod kostanti. Mill-14 ta' Ġunju, 1 552 refuġjati Sirjani oħra ġew rilokati mit-Turkija lejn l-Istati Membri tal-UE. In-numru totali ta' risistemazzjonijiet skont id-Dikjarazzjoni issa jammonta għal 7 806. B'mod parallel, in-negozjati dwar il-Proċeduri Operattivi Standard għall-Iskema ta' Ammissjoni Umanitarja Volontarja bejn l-istati parteċipanti u t-Turkija qed jimxu 'l quddiem, u l-għan huwa li dawn jiġu miftiehma mill-aktar fis possibbli. Fl-4 ta' Lulju, il-Kummissjoni stiednet lill-Istati Membri biex jippreżentaw wegħdiet ta' risistemazzjoni ġodda għall-2018 li se jiġu appoġġjati finanzjarjament mill-Kummissjoni. Dan l-eżerċizzju tal-wegħdiet għandu l-għan li jimla l-lakuna bejn l-iskemi ta' risistemazzjoni attwali u l-adozzjoni tal-proposta tal-Kummissjoni dwar qafas ta' risistemazzjoni ġdida li dwaru għaddejjin diskussjonijiet leġiżlattivi. B'konformità mal-Pjan ta' Azzjoni biex jingħata appoġġ lill-Italja u bl-għan li titnaqqas il-pressjoni migratorja fuq il-Libja, jissalvaw il-ħajjiet u jiġu pprovduti alternattivi għall-mogħdijiet perikolużi ta' migrazzjoni irregolari , l-Istati Membri ġew mistiedna speċifikament biex jiffukaw fuq ir-risistemazzjoni mil-Libja, l-Eġittu, in-Niġer, l-Etjopja u s-Sudan filwaqt li tkompli r-risistemazzjoni mit-Turkija. Il-Kummissjoni warrbet €377,5 miljun għal risistemazzjoni fl-2018, li jistgħu jappoġġaw ir-risistemazzjoni ta' mill-inqas 37 750 ruħ fi bżonn ta' protezzjoni internazzjonali (€10 000 kull ruħ). L-Isfond L-iskema ta' rilokazzjoni ta' emerġenza temporanja ġiet stabbilita f'żewġ Deċiżjonijiet tal-Kunsill f'Settembru 2015, li fiha l-Istati Membri impenjaw ruħhom li jirrilokaw lil persuni fil-bżonn ta' protezzjoni internazzjonali mill-Italja u mill-Greċja. Fit-8 ta' Ġunju tal-2015, il-Kummissjoni ipproponiet Skema Ewropea ta' Risistemazzjoni, li kienet miftiehma mill-Istati Membri fl-20 ta' Lulju 2015 għar-risistemazzjoni ta' 22,504 persuna fi bżonn ċar ta' protezzjoni internazzjonali. Id-Dikjarazzjoni UE-Turkija tat-18 ta' Marzu 2016 tipprevedi li għal kull Sirjan li jiġi ritornat lit-Turkija mill-gżejjer Griegi, Sirjan ieħor se jiġi risistemat mit-Turkija lejn l-UE. Dan il-prinċipju japplika mill-4 ta' April 2016. Tingħata prijorità lill-migranti li preċedentement ma kinux daħlu jew ippruvaw jidħlu fl-UE b'mod irregolari. Fit-13 ta' Lulju 2016 il-Kummissjoni pproponiet Qafas ta' Risistemazzjoni fl-UE permanenti biex tistabbilixxi sett komuni ta' proċeduri ta' għażla standard kif ukoll status ta' protezzjoni komuni biex tiffaċilita l-isforzi ta' risistemazzjoni Ewropea. Għal aktar informazzjoni Komunikazzjoni: It-Tnax-il Rapport dwar ir-Rilokazzjoni u r-Risistemazzjoni Anness 1: Rilokazzjonijiet mill-Greċja Anness 2: Rilokazzjonijiet mill-Italja Anness 3: Rilokazzjonijiet mill-Italja u l-Greċja Anness 4: Is-Sitwazzjoni Attwali tar-Risistemazzjoni Skeda informattiva: Ir-Rilokazzjoni u r-Risistemazzjoni Skeda informattiva: Il-ġestjoni tal-kriżi tar-refuġjati: Appoġġ finanzjarju tal-UE lill-Greċja L-Aġenda Ewropea dwar il-Migrazzjoni Deċiżjoni tal-Kunsill dwar ir-rilokazzjoni ta' 40,000 persuna mill-Italja u l-Greċja Deċiżjoni tal-Kunsill dwar ir-rilokazzjoni ta' 120,000 persuna mill-Italja u l-Greċja Deċiżjoni tal-Kunsill (UE) 2016/1754 tad-29 ta' Settembru 2016 li temenda d-Deċiżjoni (UE) 2015/1601 li tistabbilixxi miżuri proviżorji fil-qasam tal-protezzjoni internazzjonali għall-benefiċċju tal-Italja u l-Greċja Il-Konklużjonijiet tal-Kunsill dwar ir-Risistemazzjoni ta' 20,000 persuna li huma fil-bżonn ta' protezzjoni internazzjonali Dikjarazzjoni UE-Turkija tat-18 ta' Marzu 2016